ກອງທັບປະຊາຊົນລາວຖືກຈັດຢູ່ໃນອັນດັບທີ5ຮ່ວມກັບກອງທັບປະຊາຊົນຈີນຈາກຄະແນນລວມສະສົມ ທີ່ເຂົ້າຮ່ວມແຂ່ງກິລາການທະຫານສາກົນລະຫວ່າງວັນທີ 23 ສີງຫາ ຫາ 5 ກັນຍາ ຜ່ານມາຢູ່ປະເທດ ຣັດເຊຍ ຈາກທັງຫມົດ 32 ປະເທດ ເຂົ້າຮ່ວມແຂ່ງຂັນ ຖືວ່າເປັນຜົນສໍາເລັດທີ່ຍີ່ງໃຫຍ່ແລະເກີນຄວາມ ຄາດຫມາຍ ຂອງກອງທັບປະຊາຊົນລາວ.
ໃນໂອກາດມີຄໍາເຫັນຕໍ່ພິທີສະຫລຸບ ແລະຍ້ອງຍໍຄະນະນັກກິລາກອງທັບປະຊາຊົນລາວ ທີ່ສໍາເລັດ ການເຂົ້າຮ່ວມແຂ່ງຂັນກິລາການທະຫານສາກົນ ລະຫວ່າງວັນທີ 23 ສີງຫາ ຫາ 5 ກັນຍາ ຜ່ານມາ ໃນຕອນເຊົ້າ ວັນທີ 23 ຕຸລາ 2020 ຢູ່ສະໂມສອນໃຫຍ່ກົມໃຫຍ່ການເມືອງກອງທັບ ກະຊວງປ້ອງກັນປະ ເທດ ພົນຈັດຕະວາ ບົວວັນ ບຸດທະຈັນໂທ ຫົວຫນ້າກົມລົດຕັງ-ຍານເກາະ ກະຊວງປ້ອງກັນປະເທດ ໃຫ້ຮູ້ວ່າ: ການແຂ່ງຂັນກິລາການທະຫານສາກົນ ຫລືອາມີເກມ ປະຈໍາປີ 2020 ຢູ່ປະເທດຣັດເຊຍ ຄັ້ງນີ້ມີທັງຫມົດ 32ປະເທດເຂົ້າຮ່ວມແຂ່ງຂັນ, ມີ30ປະເພດກິລາ ລວມທັງຫມົດ156ທີມ ມີ5ປະເທດ ເປັນເຈົ້າພາບຮ່ວມຄື: ຣັດເຊຍ, ອາເເຊັກໄບຊານ,ອາກເມນີ ເບລາຣຸດ ແລະອຸດສະເບກິດສະຖານ, ສໍາລັບກອງທັບປະຊາຊົນລາວສົ່ງເຂົ້າຮ່ວມແຂ່ງຂັນ7ປະເພດກິລາ, ໃນນີ້ນໍາໃຊ້ນັກກິລາເດີນທາງຈາກລາວ ມີ2ປະເພດຄື: ປະເພດລົດຕັງ ແລະທີມເຕັກນີກຊ່າງແສງ, ນອກນັ້ນນໍາໃຊ້ນັກສືກສາທີ່ກໍາລັງສຶກສາ ຢູ່ປະເທດຣັດເຊຍເຂົ້າຮ່ວມ ໃນ 5ປະເພດກິລາຄື: ທີມປ້ອງກັນອາກາດ, ທີມເຄມີລັງສີ, ແລະຊີວະພາບ, ທີມທະຫານອາກາດກູ້ໄພສຸກເສີນ, ທີມສືບຂ່າວ, ທີມເຕັກນິກ ຊ່ຽວຊານອາວຸດປືນ ລວມທັງຫມົດ 84ຄົນ, ຜ່ານການແຂ່ງຂັນຕົວຈີງເຫັນວ່າທີມລົດຕັງກອງທັບປະຊາ ຊົນລາວສາມາດ ຍາດໄດ້ທີອັນດັບທີ 2 ຂອງ ກຸ່ມເບ ແຂ່ງຂັນກັນທັງຫມົດ 8 ປະເທດ, ທີມເຕັກນິກຊ່າງແສງສາມາດຍາດໄດ້ອັນດັບທີ 2 ມີທັງຫມົດ 3 ປະເທດເຂົ້າແຂ່ງຂັນ, ທີມປ້ອງກັນອາກາດ ໄດ້ອັນດັບທີ 2 ມີທັງຫົມດ 7 ປະເທດເຂົ້າຮ່ວມແຂ່ງຂັນ, ທີມປ້ອງກັນເຄມີ, ລັງສີ ແລະຊີວະພາບໄດ້ອັນດັບທີ2ໃນສາຍນັກສຶກສາມີ 4 ປະເທດເຂົ້າຮ່ວມແຂ່ງຂັນ, ທີມທະຫານອາກາດກູ້ໄພສຸກເສີນໄດ້ອັນດັບທີ 4 ມີ 8ປະເທດ ເຂົ້າຮ່ວມແຂ່ງຂັນ, ທີມສືບຂ່າວຍາດໄດ້ ອັນດັບທີ 5ໂດຍມີ 10ປະເທດ ເຂົ້າຮ່ວມແຂ່ງຂັນແລະທີມເຕັກ ນິກຊ່າວຊານອາວຸດປືນ ຂອງກອງທັບ ປະຊາຊົນລາວ ສາມາດຍາດໄດ້ອັນດັບທີ 5ມີ 8 ປະເທດເຂົ້າຮ່ວມ ແຂ່ງຂັນ. ສັງລວມການຈັດອັນດັບຄະແນລວມສະສົມໃນການເຂົ້າຮ່ວມແຂ່ງຂັນຂອງນັກກິລາ ກອງທັບປະຊາຊົນລາວ ທີ່ເຂົ້າຮ່ວມແຂ່ງຂັນກິລາການທະຫານສາກົນລະຫວ່າງວັນທີ 23 ສີງຫາຫາ 5 ກັນຍາຜ່ານມາ ຢູ່ປະເທດຣັດເຊຍ ກອງທັບປະຊາຊົນລາວຖືຈັດຢູ່ ໃນອັນດັບທີ5ຮ່ວມກັບກອງທັບປະ ຊາຊົນຈີນ.
ພົນຈັດຕະວາ ບົວວັນ ບຸດທະຈັນໂທໃຫ້ຮູ້ຕື່ມວ່າ: ການເຂົ້າຮ່ວມເເຂ່ງຂັນກີລາການທະຫານ ຢູ່ປະເທດຣັດເຊຍໃນຄັ້ງນີ້ ຖືເປັນໄຊຊະນະທີ່ຍາດມາໄດ້ຢ່າງຈົບງາມ ສະແດງໃຫ້ເຫັນເຖິງການເຕີບໃຫຍ່ ຂະຫຍາຍຕົວຂອງກອງທັບປະຊາຊົນລາວໃນແຕ່ລະໄລຍະ ພາຍໃຕ້ການນໍາພາອັນປີຊາສາມາດ ແລະ ສະຫລາດສ່ອງໃສຂອງພັກປະຊາຊົນປະຕິວັດລາວ ທຸກພາກສ່ວນມີຄວາມຕັດສີນໃຈສູງ ຕໍ່ມະຕິຄໍາສັ່ງ ຂອງຂັ້ນເທິງ, ເຫັນໄດ້ຄວາມຫມາຍຄວາມສໍາຄັນໃນການປະກອບສ່ວນເຂົ້າໃນການແຂ່ງຂັນ ໃນນາມ ຕົວແທນຂອງເທດຊາດ ແຕ່ລະທີມມີຄວາມມານະອົດທົນ ຕັ້ງຫນ້າທຸ້ມເທເຫື່ອແຮງສະຕິ ປັນຍາ ຈົນສາມາດ ຍາດໄດ້ຜົນສໍາເລັດຢ່າງຈົບງາມ.
ເພື່ອສະແດງຄວາມຊົມເຊີຍຕໍ່ຜົນງານຂອງຄະນະນັກກິລາກະຊວງປ້ອງກັນປະເທດໄດ້ພິທີສະຫລຸບ ແລະຍ້ອງຍໍຄະນະນັກກິລາກອງທັບປະຊາຊົນລາວ ທີ່ສໍາເລັດການເຂົ້າຮ່ວມແຂ່ງຂັນກິລາການທະຫານ ສາກົນລະຫວ່າງວັນທີ 23 ສີງຫາຫາ 5 ກັນຍາຜ່ານມາໃນຕອນເຊົ້າວັນທີ 23ຕຸລາ 2020ຢູ່ສະໂມສອນ ໃຫຍ່ກົມໃຫຍ່ການເມືອງກອງທັບ ກະຊວງປ້ອງກັນປະເທດ ພາຍໃຕ້ການເປັນປະທານ ຂອງພົນເອກຈັນສະຫມອນ ຈັນຍາລາດ ກໍາມະການກົມການເມືອງສູນກາງພັກ ລັດຖະມົນຕີກະຊວງ ປ້ອງກັນປະເທດ, ມີຕາງຫນ້າຈາກສະຖານທູດສະຫະພັນຣັດເຊຍປະຈໍາລາວ, ນາຍແລະພົນທະຫານ ພ້ອມດ້ວຍພາກສ່ວນກ່ຽວຂ້ອງເຂົ້າຮ່ວມ ແລະໃນພິທີຄັ້ງນີ້ ຄະນະຈັດຕັ້ງພິທີໄດ້ຜ່ານຂໍ້ຕົກລົງ ສະບັບ ເລກທີ4075/ກປທ ລົງວັນທີ 5 ຕຸລາ 2020 ຂອງລັດຖະມົນຕີກະຊວງປ້ອງກັນປະເທດ ມອບຫລຽນໄຊ ພິລະອາດຫານຊັ້ນ2 ແລະຊັ້ນ3ໃຫ້ກົມກອງລວມຫມູ່ແລະບຸກຄົນ ໃນນີ້ມອບຫລຽນໄຊ ພິລະອາດຫານ ຊັ້ນສອງໃຫ້ກົມ ກອງລວມຫມູ່ 3 ກົມກອງແລະບຸກຄົນຈໍານວນ 47ສະຫາຍ, ມອບຫລຽນໄຊພິລະ ອາດຫານ ຊັ້ນ 3ໃຫ້ 5 ກົມກອງລວມຫມູ່ ແລະບຸກຄົນຈໍານວນ 37ສະຫາຍ. ພ້ອມທັງປະກາດເລື່ອນຊັ້ນ ໃຫ້ນາຍແລະພົນ ທະຫານຕື່ມອີກ 13 ສະຫາຍ.
ຂ່າວ-ພາບ: ເດດອາລຸນ ແກ້ວວິໄລ.